รัฐเผยยอดผู้สมัครกองทุนการออมทะลุ2.6แสนราย
โฆษกรัฐบาลเผยคนไทยตื่นตัวการออม ยอดผู้สมัคร กอช. 3 สัปดาห์ ทะลุ 2.6 แสนราย กระตุ้นแบงค์รัฐให้ข้อมูลประชาชนต่อเนื่อง
17 ก.ย. 2558

โฆษกรัฐบาลเผยคนไทยตื่นตัวการออม ยอดผู้สมัคร กอช. 3 สัปดาห์ ทะลุ 2.6 แสนราย กระตุ้นแบงค์รัฐให้ข้อมูลประชาชนต่อเนื่อง 
พล.ต.สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า รายงานล่าสุดจากกองทุนการออมแห่งชาติ (กอช.) พบว่า ยอดสมัครสมาชิก กอช. นับจากวันเปิดกองทุนคือ 20 ส.ค. จนถึงวันอังคารที่ 15 ก.ย. หรือประมาณ 3 สัปดาห์ ที่เปิดกองทุน มีจำนวนทั้งสิ้น 268,289 ราย คิดเป็นยอดวงเงินฝากรวม 249,000,000.10 บาท  ซึ่งสะท้อนว่าพี่น้องประชาชนเห็นความสำคัญของการออมอย่างมาก สอดคล้องกับนโยบายของรัฐบาลที่ต้องการสร้างหลักประกันความมั่นคงในชีวิตให้ประชาชนผู้ที่ประกอบอาชีพอิสระและไม่อยู่ในระบบบำนาญหลังอายุ 60 ปี
ทั้งนี้ มีรายละเอียดการเปิดบัญชีกองทุนการออมแห่งชาติ ผ่านธนาคารต่าง ๆ ดังนี้ ธกส. จำนวน 189,080 ราย ยอดออม  179,000,000 บาท ธนาคารออมสิน จำนวน 61,637 ราย ยอดออม 46,000,000 บาท และธนาคารกรุงไทย 17,572 ราย ยอดออม 24,000,000 บาท
พล.ต.สรรเสริญ กล่าวว่า ได้กำชับให้ธนาคารทั้งสามแห่งเร่งประชาสัมพันธ์ข้อมูลกองทุนและสิทธิประโยชน์ต่าง ๆ ให้พี่น้องประชาชนทราบอย่างต่อเนื่อง เพื่อจะได้ร่วมกันสร้างหลักประกันเงินบำนาญสำหรับตนเอง โดยรัฐช่วยสบทบตามระเบียบกองทุน ซึ่งเมื่อเกษียณแล้ว กองทุนฯ จะจ่ายเงินบำนาญเป็นรายเดือนทุกเดือนตลอดชีพ ช่วยสร้างความมั่นคงให้กับชีวิตในระยะยาว